《怀朱备万修撰谪辽东二首 其一》
明代·孙蕡

垂老谪官瀛海上，惊闻呜咽泪沾巾。长怜偃蹇难堪俗，岂信文章解误身。

赋鵩几年留贾谊，怀沙此日吊灵均。无劳更用悲萍梗，见说皇家雨露均。

作者简介：（1334—1389）广东顺德人，字仲衍，号西庵。博学工诗文。明兵下广东，蕡为何真作书请降。洪武中历虹县主簿、翰林典雅。预修《洪武正韵》。出为平原簿，坐事被逮，罚筑京师城垣。旋得释。十五年，起苏州经历，坐累戍辽东。又以尝为蓝玉题画，论死。有《西庵集》。